CELEX: 62013TN0092
Language: sk
Date: 2013-02-15 00:00:00
Title: Vec T-92/13: Žaloba podaná 15. februára 2013 — Philips/Komisia

13.4.2013   
            
            
               SK
            
            
               Úradný vestník Európskej únie
            
            
               C 108/35
            
         Žaloba podaná 15. februára 2013 — Philips/Komisia
   (Vec T-92/13)
   2013/C 108/84
   Jazyk konania: angličtina
   
      Účastníci konania
   
   
      Žalobkyňa: Koninklijke Philips Electronics NV (Eindhoven, Holandsko) (v zastúpení: J. de Pree a S. Molin, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskej komisie z 5. decembra 2012 týkajúce sa konania podľa článku 101 Zmluvy o fungovaní Európskej únie a článku 53 zmluvy o EHS vo veci COMP/39437 — elektrónky pre obrazovky televízorov a počítačov v rozsahu, v akom sa týka Koninklijke Philips Electronics NV,
            
         
               —
            
            
               subsidiárne zrušil alebo znížil pokuty uložené Koninklijke Philips Electronics NV v článku 2 napadnutého rozhodnutia,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza nasledujúce žalobné dôvody.
   
               1.
            
            
               Prvý žalobný dôvod je založený na porušení článku 101 ZFEÚ a článku 53 zmluvy o EHS a porušení zásady právnej istoty, keďže Komisia stanovila, že Philips Group sa dopustila porušení a zodpovednosť za ne pripísala žalobkyni.
            
         
               2.
            
            
               Druhý žalobný dôvod je založený na porušení článku 101 ZFEÚ, článku 53 zmluvy o EHS a článku 27 ods. 1 nariadenia (ES) č. 1/2003 (1), porušení práva na obhajobu, vrátane práva byť vypočutý a zásady riadnej správy vecí verejných, keďže Komisia nepripísala zodpovednosť za uvádzané vlastné porušenia LG Philips Displays („LPD“).
            
         
               3.
            
            
               Tretí žalobný dôvod je založený na porušení zásady rovnosti zaobchádzania, zjavne nesprávnom posúdení, porušení povinnosti odôvodnenia, porušení článku 27 nariadenia (ES) č. 1/2003 a článku 15 nariadenia (ES) č. 773/2004 (2), porušení práva na obhajobu, vrátane zásady na riadnu správu vecí verejných a práva byť vypočutý, keďže Komisia pri pripísaní zodpovednosti za uvedené porušenia a pri určení pokuty uplatnila pri spoločnostiach podliehajúcich rovnakému konaniu odlišné štandardy.
            
         
               4.
            
            
               Štvrtý žalobný dôvod je založený na porušení článku 101 ZFEÚ, článku 53 zmluvy o EHS a článku 23 nariadenia (ES) č. 1/2003 a Usmernení k metóde stanovenia pokút (3) a porušení zásady rovnosti zaobchádzania, keďže Komisia pri výpočte základnej sumy pokuty zaradila predaj mimo EHP do relevantného obratu.
            
         
               5.
            
            
               Piaty žalobný dôvod je založený na porušení článku 23 nariadenia (ES) č. 1/2003 a Usmernení k metóde stanovenia pokút, keďže Komisia nepočítala relevantný obrat na základe posledného celého obchodného roka účasti na uvedených porušeniach.
            
         
               6.
            
            
               Šiesty žalobný dôvod je založený na porušení článku 23 nariadenia (ES) č. 1/2003, keďže Komisia pri pokutách uložených za uvedené porušenia LPD Group neuplatnila pravidlo o limite 10 % z obratu na obrat LPD Group.
            
         
               7.
            
            
               Siedmy žalobný dôvod je založený na porušení zásady primeranej lehoty, článku 41 a 47 Charty základných práv Európskej únie a článku 6 Európskeho dohovoru o ľudských právach.
            
         
               8.
            
            
               Ôsmy žalobný dôvod je založený na porušení zásady proporcionality, pričom žalobkyňa navrhuje, aby Všeobecný súd uplatnil svoju neobmedzenú právomoc podľa článku 261 ZFEÚ a článku 31 nariadenia (ES) č. 1/2003 a znížil pokuty uložené žalobkyni.
            
         
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, s. 1; Mim. vyd. 08/002, s. 205).
   
      (2)  Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, s. 18; Mim. vyd. 08/003, s. 81).
   
      (3)  Usmernenia k metóde stanovenia pokút uložených podľa článku 23 ods. 2 písm. a) nariadenia č. 1/2003 (Ú. v. EÚ C 210, s. 2).